त्रेतायुग में भगवान् श्री राम अपने अन्य तीनों भाइयों सहित सेवा के दायित्व का निर्वहन करते हैं। गुरु विश्वामित्र जी के साथ वनाच्छादित आश्रम में यज्ञ की रक्षा और जंगल में निवास करने वाले ऋषि-मुनियों की सुरक्षा श्रीराम और लक्ष्मण करते हैं, यह भी सेवा का अनुपम कार्य है। रात्रि विश्राम के समय लक्ष्मण और श्रीराम दोनों गुरु के चरणों की सेवा करते हैं। ‘लगे चरण चांपन दो भाई’ गुरुभक्ति (गुरुसेवा) का सर्वोत्तम आदर्श श्रीराम और लक्ष्मण ने प्रस्तुत कर सेवा के महत्व को दुनिया के सामने प्रस्तुत किया। श्रीराम, लक्ष्मण और सीता के वनवास के समय चित्रकूट में कोल, भील, वनवासी समुदाय द्वारा यह कहा जाना कि-‘नाथ हमार यहै सेवकाई -लेहिं न वासन -वसन चुराई’ सेवा का ही एक प्रकार है। लंका में युद्धकाल में लक्ष्मण का मूर्च्छित हो जाना और लगभग मरणासन्न स्थिति निर्मित हो जाने और श्री हनुमान जी का लक्ष्मण के स्वास्थ्य लाभ हेतु सुखेन वैद्य को लाना, हिमालय पर्वत पर जाकर वहां से संजीवनी बूटी लाना, लक्ष्मण को स्वस्थ कराना सेवा का सर्वोच्च उदाहरण है। पूरे युद्धकाल में युद्ध का प्रबंधन श्रीहनुमान जी का पराक्रम, शौर्य, वीरता के साथ सेवा के उत्कृष्ट भाव की पुष्टि करता है।